นายกรัฐมนตรี ย้ำทุกหน่วยงานเตรียมพร้อมรับการเดินทางเข้าประเทศรูปแบบใหม่ ยกเลิก Test &amp; Go 1 พฤษภาคมนี้
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า จากการผ่อนคลายมาตรการต่างๆ มีทั้งชาวไทยและชาวต่างชาติเดินทางท่องเที่ยว ทำให้ช่วงเทศกาลสงกรานต์ที่ผ่านมา สถานที่ท่องเที่ยวหลายแห่งของไทยกลับมาคึกคัก โดยการท่องเที่ยวแห่งประเทศไทย (ททท.) เปิดเผยตัวเลขนักท่องเที่ยวใน 3 พื้นที่ จังหวัดภูเก็ต จังหวัดสุราษฎร์ธานี ทั้งเกาะสมุย เกาะพงันและเกาะเต่า มียอดจองห้องพักสูงถึงร้อยละ 70 – 80 โดยมีสัดส่วนเป็นนักท่องเที่ยวในประเทศประมาณร้อยละ 70 และเป็นนักท่องเที่ยวที่เดินทางมาจากต่างประเทศประมาณร้อยละ 30 และมีการใช้จ่ายซื้อสินค้าและบริการ ผู้ประกอบรายย่อยในพื้นที่มีรายได้เพิ่มมากขึ้น อย่างไรก็ตาม พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ในฐานะ ผอ.ศบค. กำชับทุกภาคส่วน เตรียมความพร้อมแผนงาน บุคลากรในพื้นที่ปฏิบัติให้เพียงพอ ซึ่งคาดว่าจะมีผู้เดินทางเข้าประเทศมากขึ้น จากการยกเลิกมาตรการท่องเที่ยว Test &amp; Go ในวันที่ 1 พฤษภาคมนี้